*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 13ης Φεβρουαρίου 1989

για ένα ευρωπαϊκό πρόγραμμα τόνωσης των οικονομικών επιστημών (1989-1992) (SPES)

(89/118/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,

την πρόταση της Επιτροπής (1),

Σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το άρθρο 130 Κ της συνθήκης προβλέπει ότι η εφαρμογή του προγράμματος-πλαισίου γίνεται μέσω ειδικών προγραμμάτων που αναπτύσσονται στο εσωτερικό κάθε δράσης·

ότι η απόφαση 87/516/Ευρατόμ, ΕΟΚ του Συμβουλίου της 28ης Σεπτεμβρίου 1987 σχετικά με το πρόγραμμα-πλαίσιο κοινοτικών ενεργειών στον τομέα της έρευνας και τεχνολογικής ανάπτυξης (1987-1991) (4) περιλαμβάνει ενέργειες που αποσκοπούν στην τόνωση, την ενίσχυση και την καλύτερη χρησιμοποίηση των ανθρώπινων πόρων που υπάρχουν στην Κοινότητα όσον αφορά την έρευνα και την ανάπτυξη·

ότι η απόφαση 88/419/ΕΟΚ του Συμβουλίου της 29ης Ιουνίου 1988 σχετικά με σχέδιο προγράμματος για την τόνωση της διεθμούς συνεργασίας και των ανταλλαγών που είναι απαραίτητες για το έργο των ευρωπαίων ερευνητών (1988-1992) (SCIENCE) (5) αφορά μόνο τις θετικές και φυσικές επιστήμες· ότι έχει αναγνωριστεί ότι είναι σκόπιμη η παρέμβαση και σε άλλους επιστημονικούς τομείς·

ότι οι οικονομικές επιστήμες ανταποκρίνονται στους βασικούς στόχους της Κοινότητας· ότι μπορούν να συμβάλουν στην καλύτερη διαμόρφωση των κοινοτικών πολιτικών και ότι, γενικότερα, αποσκοπούν στη βελτίωση του πλούτου και της παραγωγικότητας της οικονομίας στο σύνολό της· ότι, κατά συνέπεια, είναι σκόπιμο, μεταξύ των ανθρωπιστικών και κοινωνικών επιστημών, να τονωθούν καταρχάς οι οικονομικές επιστήμες·

ότι η υλοποίηση της Ευρώπης των ερευνητών είναι απαραίτητη για να μην αυξηθεί περαιτέρω η διαφορά ανάπτυξης μεταξύ των διαφόρων κρατών μελών της Ευρωπαϊκής Κοινότητας·

ότι μπορεί να είναι προς το συμφέρον της Κοινότητας να επιτρέψει τη συνεργασία τρίτων κρατών και διεθνών οργανισμών σε ορισμένα κοινοτικά προγράμματα, και ιδιαίτερα σε αυτά που συμβάλλουν στην ενίσχυση του ευρωπαϊκού επιστημονικού δυναμικού στο σύνολό του·

ότι η επιτροπή επιστημονικής και τεχνικής έρευνας (CREST) διατύπωσε τη γνώμη της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται ένα πρόγραμμα τόνωσης της συνεργασίας και των ανταλλαγών ερευνητών, όπως αυτό ορίζεται στο παράρτημα, στον τομέα των οικονομικών επιστημών, το οποίο στο εξής καλείται « πρόγραμμα», για περίοδο τεσσάρων ετών αρχής γενομένης την 1η Ιανουαρίου 1989.

Άρθρο 2

Το συνοπτικό περιεχόμενο και οι αντικειμενικοί στόχοι του προγράμματος, καθώς και οι πρακτικές λεπτομέρειες για την εφαρμογή του προγράμματος εκτίθενται στο παράρτημα.

Άρθρο 3

Το ποσό που κρίνεται αναγκαίο για την εκτέλεση του προγράμματος ανέρχεται σε 6 εκατομμύρια Ecu για την περίοδο 1989 έως 1992, συμπεριλαμβανομένων των δαπανών που αφορούν προσωπικό δύο υπαλλήλων.

Η κοινοτική οικονομική ενίσχυση των σχετικών ενθαρρυντικών δραστηριοτήτων θα εισφέρει έως το 100 % των δαπανών για την επιστημονική συνεργασία και τις δραστηριότητες ανταλλαγών.

Άρθρο 4

1. Η Επιτροπή είναι υπεύθυνη για την εκτέλεση του προγράμματος.

2. Οι συμβάσεις τις οποίες συνάπτει η Επιτροπή καθορίζουν τα δικαιώματα και τις υποχρεώσεις κάθε μέρους, και κυρίως τον τρόπο διάδοσης, προστασίας και αξιοποίησης των αποτελεσμάτων της έρευνας καθώς και την ενδεχόμενη επιστροφή των χορηγηθέντων κεφαλαίων.

Άρθρο 5

1. Σύμφωνα με το άρθρο 130 Ν της συνθήκης, η Επιτροπή μπορεί να διαπραγματεύεται συμφωνίες με διεθνείς οργανισμούς, με χώρες που συμμετέχουν στην ευρωπαϊκή συνεργασία στον τομέα της επιστημονικής και τεχνικής έρευνας

(COST) και με τις ευρωπαϊκές χώρες οι οποίες έχουν συνάψει συμφωνίες-πλαίσια επιστημονικής και τεχνικής συνεργασίας με την Κοινότητα, με σκοπό την πλήρη ή μερική συνεργασία τους στο πρόγραμμα.

2. Οι συμφωνίες αυτές βασίζονται στο κριτήριο του αμοιβαίου συμφέροντος.

Άρθρο 6

1. Κατά τη διάρκεια του τρίτου έτους της εφαρμογής του προγράμματος, η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο βάσει των επιτευχθέντων αποτελεσμάτων. Η έκθεση συνοδεύεται από προτάσεις για μεταβολές που αποδεικνύονται αναγκαίες υπό το πρίσμα των αποτελεσμάτων αυτών.

2. Μετά την περάτωση του προγράμματος, η Επιτροπή υποβάλλει στα κράτη μέλη και στο Ευρωπαϊκό Κοινοβούλιο έκθεση για την εφαρμογή και τα αποτελέσματα του προγράμματος.

3. Οι παραπάνω αναφερόμενες εκθέσεις καταρτίζονται με βάση τους στόχους που καθορίζονται στο παράρτημα και σύμφωνα με τις διατάξεις του άρθρου 2 παράγραφος 2 του προγράμματος-πλαισίου που θεσπίζει η απόφαση 87/516/Ευρατόμ, ΕΟΚ.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 13 Φεβρουαρίου 1989.

Για το Συμβούλιο

Ο Πρόεδρος

C. SOLCHAGA CATALAN

(1) ΕΕ αριθ. C 109 της 26. 4. 1988, σ. 4.

(2) ΕΕ αριθ. C 309 της 5. 12. 1988, σ. 101 και απόφαση της 18ης Ιανουαρίου 1989 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. C 318 της 12. 12. 1988, σ. 23.

(4) ΕΕ αριθ. L 302 της 24. 10. 1987, σ. 1.

(5) ΕΕ αριθ. L 206 της 30. 7. 1988, σ. 34.

ΠΑΡΑΡΤΗΜΑ

Στόχοι και περίληψη του ευρωπαϊκού προγράμματος τόνωσης των οικονομικών επιστημών (1989-1992) (SPES)

1. Το πρόγραμμα αποτελείται από ένα σύνολο δραστηριοτήτων με στόχο τη δημιουργία, σε κοινοτικό επίπεδο, ενός δικτύου συνεργασίας και ανταλλαγών μεταξύ οικονομολόγων του ανωτάτου επαγγελματικού επιπέδου.

Οι δραστηριότητες αυτές έχουν ως στόχο:

- την τόνωση της κινητικότητας των οικονομολόγων της Κοινότητας καθώς και τη συνεργασία στα πλαίσια κοινών ερευνητικών σχεδίων ή δικτύων ερευνητικών σχεδίων στα οποία συμμετέχουν ερευνητές από τα κράτη μέλη της Κοινότητας,

- τη βελτίωση της κατάρτισης, παρακινώντας τους υποψήφιους διδάκτορες και τους ερευνητές των κρατών μελών της Κοινότητας να συνεχίσουν τις εργασίες τους σε πανεπιστήμια ή ερευνητικά κέντρα της Κοινότητας εκτός της χώρας καταγωγής τους,

- να ενθαρρύνουν τους νέους ευρωπαίους οικονομολόγους να επιστρέψουν στην Κοινότητα εάν εργάζονται για ένα ορισμένο χρονικό διάστημα σε εξέχοντα κέντρα τρίτων χωρών και

- την προώθηση ή τη στήριξη των ανταλλαγών γνώσεων και πληροφοριών μεταξύ των ερευνητών στον τομέα των οικονομικών επιστημών των κρατών μελών της Κοινότητας.

2. Το πρόγραμμα τίθεται σε εφαρμογή με τη βοήθεια:

- υποτροφιών, ερευνητικών επιδοτήσεων, επιχορηγήσεων σε πολυεθνικά δίκτυα ή σχέδια ερευνών, και

- ενισχύσεων για μαθήματα κατάρτισης υψηλού επιπέδου, που οργανώνονται σε συνεργασία με τις ενδιαφερόμενες επιστημονικές κοινότητες, καθώς και διευκολύνσεων για την πραγματοποίηση ερευνών και μελετών και για την πρόσβαση σε τράπεζες δεδομένων.

3. Λαμβάνονται υπόψη οι αιτήσεις για χρηματοδοτική στήριξη, που υποβάλλουν μεμονωμένα άτομα ή ιδρύματα, που ανταποκρίνονται στα ακόλουθα κριτήρια:

α) υψηλό επιστημονικό κύρος·

β) πολυεθνικός ευρωπαϊκός προσανατολισμός (διεθνική συνεργασία ή δραστηριότητες εκτός της χώρας καταγωγής)·

γ) ευρωπαϊκό ενδιαφέρον του περιεχομένου της έρευνας, είτε από πλευράς της γενικής επιστημονικής του αξίας είτε από πλευράς του εφαρμοσμένου αναλυτικού του περιεχομένου.

Αν η επιστημονική και τεχνική ποιότητα είναι συγκρίσιμη, ιδιαίτερη προσοχή δίδεται σε σχέδια που είναι ικανά να μειώσουν τις ανισότητες μεταξύ των κρατών ως προς την επιστημονική και τεχνική ανάπτυξη και να συμβάλλουν έτσι στην οικονομική και κοινωνική συνοχή της Ευρωπαϊκής Κοινότητας.

4. Τα θέματα της έρευνας είναι μεταξύ άλλων:

i) το κοινοτικό πρόγραμμα της εσωτερικής αγοράς και θέματα μικροοικονομικής ανάλυσης, συμπεριλαμβανομένης της οργάνωσης στο βιομηχανικό τομέα και της οικονομίας των ρυθμιστικών πολιτικών (π.χ. πρότυπα),

ii) τα οικονομικά της ευρωπαϊκής ολοκλήρωσης, όπου συμπεριλαμβάνονται και τα ενδοευρωπαϊκά προβλήματα των περιφερειακών σχέσεων Βορρά-Νότου,

iii) οι καθοριστικοί παράγοντες της οικονομικής ανάπτυξης της δυτικής Ευρώπης, όπου περιλαμβάνονται οι δυναμικοί παράγοντες όπως η προηγμένη τεχνολογία και η καινοτομία, και οι σχετικοί περιορισμοί όπως η ανάγκη σεβασμού του περιβάλλοντος,

iv) τα προβλήματα συστηματικού χαρακτήρα στο νομισματικό τομέα και ο συντονισμός της μακροοικονομικής και φορολογικής πολιτικής,

v) τα προβλήματα εμπορικής πολιτικής και ο ρόλος της δυτικής Ευρώπης στο διεθνή καταμερισμό της εργασίας,

vi) τα προβλήματα της απασχόλησης, υγείας και της κοινωνικής πολιτικής, τα οποία έχουν αρκετά διαφορετικά χαρακτηριστικά στη δυτική Ευρώπη συγκρινόμενα με τις Ηνωμένες Πολιτείες και την Ιαπωνία και

vii) τα προβλήματα μεθοδολογίας ή ανάπτυξης μαθηματικών μοντέλων σχετικά με τα ανωτέρω θέματα ή άλλα θέματα βασικού ενδιαφέροντος, η διαμόρφωση στατιστικών κατηγοριών και κατάλληλων τεχνικών, κοινωνικών και οικονομικών δεικτών καθώς επίσης και οικονομικών μοντέλων μεγαλύτερης ακρίβειας.